三泉龍門
作者：孫應時
朝代：宋

paragraphs: 蒼山石骨高稜層，繚斷谷口如堅城。
何年穴作甕門入，豁然天地中開明。
門深十丈碧鐵色，錯落鱗甲潛光晶。
溪聲瀉出駭風雨，巖泉亂滴紛珠瓔。
老藤翠木蔚回合，幽花好鳥相逢迎。
異哉人世有此境，顧盼蕭爽心骨驚。
想見伏龍擘山出，澒洞冰雹轟雷霆。
不然避秦客仙去，中有桃花門不扃。
谷深路窈望不極，有泉可濯田可耕。
何當顓此一丘壑，家在東吳空復情。